વડાપ્રધાન લખે છે કે તણાવ રહિત પરીક્ષા અને આંકડાઓથી વધુ જ્ઞાનને મહત્ત્વ અપાય, આ વિષય પર દેશમાં ચર્ચા થાય, નવાં સમાધાન મળે, એ જ આ પુસ્તકનો ઉદ્દેશ છે. આપણા બાળકોનું બાળપણ હસતું-રમતું અને તણાવ રહિત બને અને તેમનું બાળપણ સતત ભવિષ્યની ચિંતા હેઠળ દબાયેલું ન રહે તે જ લેખકની ચિંતા છે. પુસ્તકમાં વડાપ્રધાને ૨૫ મંત્રો આપ્યા છે અને કેટલાક પાના કોરા મૂકવામાં આવ્યા છે, તેમાં વિદ્યાર્થીઓ જાતે પોતાના મંત્રો લખીને સહાધ્યાયીઓ સાથે ચર્ચા કરી શકે છે. આ પુસ્તકમાં વિદ્યાર્થીઓ માટે ઉપયોગી આસન અને પ્રાણાયામને પણ સમાવવામાં આવ્યા છે. વડાપ્રધાન શીખ આપે છે કે વિદ્યાર્થીઓએ યોગને પોતાના જીવનમાં વણી લેવું જોઈએ. કેમ કે નિયમિત યોગાભ્યાસથી તણાવ દૂર થતાં સ્વસ્થ રહેવાની સાથે એકાગ્રતા અને આત્મવિશ્વાસમાં પણ વધારો થાય છે. આપણા જીવનમાં છુપાયેલી અનંત સંભાવનાઓ શોધવા માટે આ પુસ્તકમાં અનેક પાસાંઓ ઉપર પ્રકાશ પાડવામાં આવ્યો છે.